ایا پاکستان د چین اسراېیل دی؟
د پاکستان ملي بنک وايي په تیرو دولس کالو کې په پاکستان کې د ۲۹ اربه ډالرو سرمایه کاري شوي ده چې پکښې د چین لخوا ۸۰ کروړه ډالر راغلي او هغه هم د زونګ موبایل ټیلیفون لپاره. او دغه سرمایه کاري د هالینډ په شان ورکوټي هیواد د سرماېي نه هم کمه ده. هالینډ د چین په مقابله کې د یو ارب او څلویښت کروړه ډالره لګښت کړی
بهروز خان د چینیانو متلونه په ټوله نړۍ کې مشهور دي خو نن راته خپل یو همکار د یو چيني ډپلومیټ په اړه څه ډیره نا اشنا خبره وکړه او یو اخباري بیان يي راته وښود چې په هغې کې یو چيني استازي د یو امریکايي چارواکي سره یو مکالمه کړې اوغواړم چې ستاسو سره يي هم شریکه کړم. د امریکايي چارواکي د تپوس په ځواب کې چې يي تری پوښتلي وو ولې چین د پاکستان سره په هره معامله دومره کلک ولاړ وي. دغه چیني استازی وايي پاکستان د چین اسراېيل دی. ولی امریکا ته تري څه تکلیف دی؟ خبره خو د ټوقي ده خو نن يي لږ حقیقت ته هم تلل غواړم چې د اعداد و شمار په اساس دا معلومه کړو ایا واقعي پاکستان د چین اسراېیل دی؟ د امریکا د پاره اسراېيل او د چین د پاره پاکستان څومره مهم دي دا ګز او دا میدان. اسراېيل په کال ۱۹۴۸ کې جوړ شو د امریکا پلوي ملک دی او ددویم نړي وال جنګ نه را په دیخوا امریکا اسراېيل ته ۱۱۸ اربه ډالره مرستې ورکړي چې یوه غټه برخه يې پوځي ده. د امریکا ۵۵ فیصده اولس اسرېيل خپل ملګری او د فلسطین په مقابله کې په حقه ګنړي او یواځې ۹ فیصدي امریکایان د فلسطین پلویان دي. اسراېيل یو داسې هیواد دی چې چار چاپیره تری نور عرب هیوادونه پراته دي. او که تاریخ يي اوګورو نو د کال ۱۹۶۷ په جنګ کې يي ډیرو عربو هیوادونو ته ماتي ورکړه او زمکه يي تری ونیوه. نن اسراېيل هم د یو ایټمي قوت جوړیدلو په درشل ولاړ دی. د بلی خوا د چین او پاکستان د پوځي او غیر پوځي مرستو حال دا دی چې سره ددې سفارتي نعرې چې د پاکستان او چین ملګرتیا د همالیه د غر نه اوچته، او د سمندر نه ډیره ژوره ده. دا هم یو حقیقت دی چې پاکستان د چین د وسلې تر ټولو غټ اغستونکې ملک دی. د پاکستان ملي بنک وايي په تیرو دولس کالو کې په پاکستان کې د ۲۹ اربه ډالرو سرمایه کاري شوي ده چې پکښې د چین لخوا ۸۰ کروړه ډالر راغلي او هغه هم د زونګ موبایل ټیلیفون لپاره. او دغه سرمایه کاري د هالینډ په شان ورکوټي هیواد د سرماېي نه هم کمه ده. هالینډ د چین په مقابله کې د یو ارب او څلویښت کروړه ډالره لګښت کړی. د یوی سروې تر مخه د پاکستان ۸۴ فیصده اولس چین خپل نزدی ملګری ګنړي او یواځي۱۶ فیصده امریکا د پاکستان پلوي مني. دا په داسې حال کې چې امریکا په پاکستان کې تر ټولو لويه سرمایه کاري کړي چې شمیر يې اووه اربه او اویا کروړه ډالره ته رسي. چین تر ټولو غټه سرمایه کاري په زونګ کې کړی اوامریکا په دغه هیواد کې د ۳۰ نه زیاتو کمپنیانو کې سرمایه لګولې ده. سیاسي څیړونکي وايي که چین د پاکستان د اقتصاد ښه کولو په اړه هیڅ هم نه دي کړي ولی بیا هم چین د پاکستان په سر د امریکا او هند سره خپلې ډیری شخړې په ډیر هوښیارتیا هواروي. نن د چین اقتصاد دی حد ته رسیدلی چې په ټوله نړۍ کې کاروبار کوي خزانه يي داسې ډکه ده چې ملي بنک يي په سوچ اچولی چې دغه پنګه څنګه سنبهال کړي. ولی د مۍ په ۲۳ نیټه چې د چین وزیر اعظم ښاغلې لی کی چانګ د اسلام آباد په سفر وو پاکستان خپله د سرو زرو مرغۍ ګوادر بندر په رسمي توګه چین ته وسپارو. او چین وايي د دغه بندر نه تر کوسټل هاېي وی (لوې سړک) د پراختیا لپاره به پاکستان سره کومک کوي او په اسانو شرطونو به ورته قرضه ورکوي.